President Ilves: NATO ei nõustu oma liitlaste ja partnerite valikute mõjutamisega väljastpoolt
NATO sõjalise komitee esimees, kindral Knud Bartels ja president Toomas Hendrik Ilves	© Ardi Hallismaa (Kaitseväe Peastaap)	27.06.2012
"NATO nähtavus, usutavus ja heidutus teevad meie alliansist kindla kaitse oma liitlastele ja partneritele," kinnitas president Toomas Hendrik Ilves kohtumisel NATO sõjalise komitee esimehe, kindral Knud Bartels'iga.
"Ka 21. sajandi alguses on NATO kui Atlandi-ülese organisatsiooni ülesanne öelda nii Euroopas kui kaugemal: meie ei nõustu enda liitlaste või ühiseid väärtusi jagavate partnerite survestamisega ja nende valikute mõjutamisega, olgu selleks agressiivne retoorika, relvastuse demonstratiivne paigutamine alliansi piiride lähedale või konkreetne rünnak," ütles Eesti riigipea.
Ta rõhutas kohtumisel kindral Bartels'iga muret seoses NATO Euroopa liitlaste kaitsekulutuste jätkuva langetamisega, öeldes: "NATO heidutusvõimele vajalikud liitlaste kaitsekulutused on organisatsiooni usaldusväärsuse küsimus."
President Ilves pidas oluliseks, et küberkaitse oleks senisest rohkem lõimitud NATO struktuuridesse nagu kinnitas ka Chicago tippkohtumine, selleks on vajalik ellu viia 2011. aastal vastu võetud NATO küberkaitse poliitika ja vastava tegevuskava.
Eesti riigipea tunnustas NATO erinevaid staape Läänemere piirkonnas edukate õppuste korraldamise eest, millest osa mängivad läbi ka artikkel 5 kohustusi.
"Lisaks NATO nähtavuse tõstmisele aitavad need õppused tagada ka alliansi vägede võimete arendamist ja tihedamat koostööd," sõnas president Ilves.
NATO sõjaline komitee on NATO kõrgeim sõjaline juhtorgan, sinna kuuluvad kõikide liikmesriikide kaitseväejuhatajad. Komitee juhib NATO sõjalise poliitika ja strateegia väljatöötamist, annab suuniseid NATO strateegilisele juhtkonnale ning nõustab NATO poliitilisi juhtstruktuure sõjalistes küsimustes.
NATO sõjalise komitee esimees on alliansi kõrgeim sõjaväelane.